Source: http://www.europarl.europa.eu/doceo/document/A-8-2019-0127_MT.html
Timestamp: 2019-08-22 17:54:19+00:00
Document Index: 1451399

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

RAPPORT dwar il-kwittanza għall-implimentazzjoni tal-baġit tal-Aġenzija Ewropea għall-Ambjent (EEA) għas-sena finanzjarja 2017
Proċedura : 2018/2182(DEC)
Ċiklu relatat mad-dokument : A8-0127/2019
212k 60k
PE 626.793v01-00 A8-0127/2019
dwar il-kwittanza għall-implimentazzjoni tal-baġit tal-Aġenzija Ewropea għall-Ambjent (EEA) għas-sena finanzjarja 2017
dwar il-kwittanza għall-implimentazzjoni tal-baġit tal-Aġenzija Ewropea għall-Ambjent għas-sena finanzjarja 2017
– wara li kkunsidra l-kontijiet annwali finali tal-Aġenzija Ewropea għall-Ambjent għas-sena finanzjarja 2017,
– wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għall-Ambjent għas-sena finanzjarja 2017, flimkien mar-risposta tal-Aġenzija(1),
– wara li kkunsidra r-rakkomandazzjoni tal-Kunsill tat-12 ta' Frar 2019 dwar il-kwittanza li għandha tingħata lill-Aġenzija fir-rigward tal-implimentazzjoni tal-baġit għas-sena finanzjarja 2017 (05825/2019 – C8-0072/2019),
– wara li kkunsidra r-Regolament (KE) Nru 401/2009 tal-Parlament Ewropew u tal-Kunsill tat-23 ta' April 2009 dwar l-Aġenzija Ewropea għall-Ambjent u n-Netwerk Ewropew ta' Informazzjoni u Osservazzjoni tal-Ambjent(5), u b'mod partikolari l-Artikolu 13 tiegħu,
– wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A8-0127/2019),
1. Jagħti l-kwittanza lid-Direttur Eżekuttiv tal-Aġenzija Ewropea għall-Ambjent għall-implimentazzjoni tal-baġit tal-Aġenzija għas-sena finanzjarja 2017;
3. Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hija parti integrali minnha, lid-Direttur Eżekuttiv tal-Aġenzija Ewropea għall-Ambjent, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).
dwar l-għeluq tal-kontijiet tal-Aġenzija Ewropea għall-Ambjent għas-sena finanzjarja 2017
– wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għall-Ambjent għas-sena finanzjarja 2017, flimkien mar-risposta tal-Aġenzija(7),
– wara li kkunsidra r-Regolament (KE) Nru 401/2009 tal-Parlament Ewropew u tal-Kunsill tat-23 ta' April 2009 dwar l-Aġenzija Ewropea għall-Ambjent u n-Netwerk Ewropew ta' Informazzjoni u Osservazzjoni tal-Ambjent(11), u b'mod partikolari l-Artikolu 13 tiegħu,
1. Japprova l-għeluq tal-kontijiet tal-Aġenzija Ewropea għall-Ambjent għas-sena finanzjarja 2017;
2. Jagħti istruzzjonijiet lill-President tiegħu biex jgħaddi din id-deċiżjoni lid-Direttur Eżekuttiv tal-Aġenzija Ewropea għall-Ambjent, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).
li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea għall-Ambjent għas-sena finanzjarja 2017
– wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit tal-Aġenzija Ewropea għall-Ambjent għas-sena finanzjarja 2017,
A. billi, skont id-dikjarazzjoni tad-dħul u l-infiq tagħha(13), il-baġit finali tal-Aġenzija Ewropea għall-Ambjent (l-"Aġenzija") għas-sena finanzjarja 2017 kien jammonta għal EUR 70 430 306 – żieda sinifikanti ta' 39,44 % meta mqabbel mal-2016; billi ż-żieda kienet relatata mar-rwol tal-Aġenzija fil-futur u l-kompiti l-ġodda li ngħatawlha; billi l-baġit tal-Aġenzija ġej prinċipalment mill-baġit tal-Unjoni (59,19 %) u minn kontribuzzjonijiet fil-qafas ta' ftehimiet speċifiċi, jiġifieri l-programmi Copernicus u HBM4EU (40,80 %);
B. billi l-Qorti tal-Awdituri ("il-Qorti"), fir-rapport tagħha dwar il-kontijiet annwali tal-Aġenzija Ewropea għall-Ambjent għas-sena finanzjarja 2017 ("ir-rapport tal-Qorti"), sostniet li kisbet assigurazzjonijiet raġonevoli li l-kontijiet annwali tal-Aġenzija huma affidabbli u li t-tranżazzjonijiet ta' bażi huma legali u regolari;
1. Jinnota b'sodisfazzjon li l-isforzi ta' monitoraġġ baġitarju matul is-sena finanzjarja 2017 irriżultaw f'rata ta' implimentazzjoni tal-baġit ta' 99,97 %, jiġifieri l-istess rata bħal fl-2016; jinnota li r-rata ta' eżekuzzjoni tal-approprjazzjonijiet ta' pagament kienet ta' 89,04 % – tnaqqis żgħir ta' 0,78 % meta mqabbel mas-sena ta' qabel;
2. Jiddeplora l-livell għoli ta' kanċellazzjonijiet tar-riporti mill-2016 għall-2017, li kienu jammontaw għal EUR 443 556, jiġifieri 10,55 % tal-ammont totali riportat u żieda konsiderevoli ta' 5,16 % meta mqabbel mal-2016;
3. Jinnota li l-Aġenzija tuża ċerti indikaturi ewlenin tal-prestazzjoni (KPIs) biex tivvaluta l-valur miżjud iġġenerat mill-attivitajiet tagħha, u li fl-2017 l-Aġenzija tejbet il-ġestjoni tal-kwalità tagħha billi żviluppat struttura globali għall-ġestjoni tal-prestazzjoni li tistabbilixxi l-KPIs għall-perjodu 2019-2021; jinnota wkoll li l-Aġenzija tagħmel użu minn tabella ta' valutazzjoni bbilanċjata biex tkejjel it-titjib li tagħmel fil-ġestjoni tal-baġit;
4. Jirrikonoxxi li, skont il-bord maniġerjali tagħha, l-Aġenzija kisbet riżultati sodisfaċenti fir-rigward tal-miri stabbiliti fil-programm ta' ħidma annwali għall-2017; jinnota, madankollu, li ċerti attivitajiet ma setgħux jitwettqu sal-aħħar minħabba għadd ta' ċirkustanzi bħal riżorsi umani limitati jew dewmien fl-informazzjoni meħtieġa; jirrikonoxxi li l-Aġenzija kompliet tikkoopera b'mod effikaċi man-Netwerk Ewropew ta' Informazzjoni u Osservazzjoni tal-Ambjent (EIONET) tagħha, u kompliet tinvolvi ruħha wkoll – fost l-oħrajn – fil-Komunità tal-Għarfien Ambjentali, is-seminars konġunti tal-EEA u l-Kumitat Xjentifiku dwar l-oqsma prijoritarji tal-EEA u l-EEAcademy; jinsisti li l-kapaċità tal-Aġenzija li tirrispondi għall-iżviluppi tal-politika tiddependi mil-livell ta' riżorsi allokati fil-futur jew mill-abbandun ta' wħud mill-kompiti attwali tagħha;
5. Jinnota bi tħassib li l-Aġenzija ma tikkondividix riżorsi f'kompiti li fihom trikkib max-xogħol ta' aġenziji oħra li jagħmlu attivitajiet simili; jinnota, madankollu, li l-Aġenzija tikkollabora kontinwament mal-Kummissjoni biex jiġu identifikati u jintlaħaq qbil dwar qsim ta' kompiti mas-servizzi rilevanti tal-Kummissjoni (eż. id-DĠ Ambjent, id-DĠ CLIMA, iċ-Ċentru Konġunt tar-Riċerka u l-Eurostat); jistieden lill-Aġenzija tinforma lill-awtorità ta' kwittanza bl-iżviluppi f'dan ir-rigward;
6. Jinnota li, fl-2016, il-Kummissjoni bdiet evalwazzjoni esterna tal-Aġenzija u l-EIONET; jistieden lill-Aġenzija tinforma lill-awtorità ta' kwittanza bl-eżitu ta' din l-evalwazzjoni;
7. Ifaħħar il-kwalità tar-riżultati tal-ħidma tal-Aġenzija fl-2017, bħar-rapport "Climate change, impacts and vulnerability in Europe", l-Indiċi Ewropew tal-Kwalità tal-Arja u r-rapport dwar l-indikaturi ambjentali tal-2017;
8. Jinnota li, fil-31 ta' Diċembru 2017, it-tabella tal-persunal kienet 99,21 % mimlija, u li, mit-total ta' 127 post tax-xogħol awtorizzat mill-baġit tal-Unjoni (130 post awtorizzat fl-2016) kienu nħatru 126 bejn uffiċjali u aġenti temporanji; jinnota wkoll li, fl-2017, l-Aġenzija ħaddmet 66 aġent kuntrattwali u 20 espert nazzjonali sekondat;
9. Jiddeplora profondament l-iżbilanċ bejn is-sessi fost it-tmien komponenti tal-maniġment superjuri tal-Aġenzija, li sebgħa minnhom huma rġiel u waħda minnhom biss hija mara; jitlob lill-Aġenzija tieħu miżuri li jiżguraw bilanċ aħjar bejn is-sessi fil-maniġment superjuri tagħha;
10. Jinnota li l-Aġenzija adottat politika dwar il-ħarsien tad-dinjità tal-persuna u l-prevenzjoni tal-fastidju; jirrikonoxxi li toffri korsijiet ta' tagħlim elettroniku u li ħarġet sejħa għal espressjonijiet ta' interess fost il-membri tal-persunal biex joffru assistenza kunfidenzjali;
11. Jinnota bi tħassib li, skont ir-rapport tal-Qorti, fil-proċeduri ta' reklutaġġ organizzati mill-Aġenzija ġew indikati bosta dgħufijiet li jwasslu għal nuqqas ta' trasparenza u għall-possibbiltà li l-kandidati ma jiġux ittrattati bl-istess mod; jinnota r-risposta tal-Aġenzija li fiha tgħid li qed tippjana li tiżviluppa l-proċeduri ta' reklutaġġ tagħha fid-dawl tad-dgħufijiet identifikati; jistieden lill-Aġenzija tinforma lill-awtorità ta' kwittanza bl-iżviluppi f'dan ir-rigward;
12. Jilqa' s-suġġeriment tal-Qorti li l-avviżi ta' pożizzjonijiet vakanti jiġu ppubblikati anke fuq is-sit web tal-Uffiċċju Ewropew għas-Selezzjoni tal-Persunal sabiex tiżdied il-pubbliċità; jifhem ir-risposta tal-Aġenzija dwar l-ispejjeż kbar involuti biex issir it-traduzzjoni; jirrikonoxxi wkoll l-intenzjoni tal-Aġenzija li tippubblika l-pożizzjonijiet vakanti kollha tagħha fuq l-Inter-Agency Job Market stabbilit min-Netwerk tal-Aġenziji;
13. Jinnota bi tħassib li, skont ir-rapport tal-Qorti, ġew identifikati xi dgħufijiet f'diversi proċeduri ta' akkwist pubbliku, inkluż il-fatt li l-ispeċifikazzjonijiet tal-offerti użati mill-Aġenzija għal sejħiet differenti ma kienu jispeċifikaw l-ebda rekwiżit minimu għall-kriterji tal-għażla fir-rigward tal-kapaċità ekonomika u finanzjarja; jinnota r-risposta tal-Aġenzija li fiha tgħid li dawn ir-rekwiżiti ġew modifikati fl-2017;
14. Jinnota li sa tmiem l-2017, skont ir-rapport tal-Qorti, l-Aġenzija ma kinitx għadha qed tuża l-għodod kollha varati mill-Kummissjoni bil-għan li tiġi introdotta soluzzjoni waħda għall-iskambju elettroniku ta' informazzjoni ma' partijiet terzi li jipparteċipaw fi proċeduri ta' akkwist pubbliku (akkwist elettroniku); jinnota li, fir-risposta tagħha, l-Aġenzija tgħid li introduċiet il-fatturazzjoni elettronika u s-sejħiet għall-offerti elettroniċi għal ċerti proċeduri u qed taħdem biex testendihom għall-proċeduri kollha tagħha; jistieden lill-Aġenzija tintroduċi l-għodod kollha meħtieġa biex tamministra l-proċeduri tal-akkwist u tinforma lill-awtorità ta' kwittanza bil-progress magħmul f'dan il-qasam;
15. Jirrikonoxxi l-miżuri eżistenti u l-isforzi kontinwi tal-Aġenzija biex tiżgura t-trasparenza, il-prevenzjoni, il-ġestjoni tal-kunflitti ta' interess u l-protezzjoni tal-informaturi;
16. Jinnota li, skont ir-rapport tal-Qorti, hemm bżonn li tissaħħaħ l-indipendenza tal-uffiċjal tal-kontabbiltà billi dan jibda jirrapporta direttament lid-direttur eżekuttiv u l-bord maniġerjali tal-Aġenzija; jinnota li, fir-risposta tagħha, l-Aġenzija ssostni li l-indipendenza funzjonali tal-uffiċjal tal-kontabbiltà diġà hija garantita;
17. Jinnota li, skont l-awditu tas-Servizz tal-Awditjar Intern tal-Kummissjoni fl-2015 – li xi rakkomandazzjonijiet minn tiegħu għadhom miftuħin – l-Aġenzija għandha timplimenta qafas ta' ġestjoni tad-data u l-informazzjoni fl-operat ta' kuljum u għandha taġġorna u timplimenta l-istrateġija tal-IT biex tkun konformi mat-teknoloġiji l-ġodda tal-IT u mal-programm ta' ħidma pluriennali l-ġdid; jistieden lill-Aġenzija tinforma lill-awtorità ta' kwittanza bil-miżuri meħuda f'dan ir-rigward;
18. Jinnota li l-bord maniġerjali kien beda jaħdem fuq rieżami taż-żewġ korpi ta' governanza tal-Aġenzija, li kellu jitlesta sa tmiem l-2018;
19. Jinnota li l-bord maniġerjali tal-Aġenzija jaqbel mar-rwol tal-Aġenzija u l-EIONET fil-futur b'rabta mal-governanza tal-Unjoni tal-Enerġija, il-monitoraġġ u r-rappurtar tal-emissjonijiet ta' CO2 minn vetturi tqal u l-azzjonijiet tal-Kummissjoni biex tissimplifika r-rappurtar ambjentali, u jilqa' l-proposta tal-Kummissjoni li tipprovdi riżorsi addizzjonali lill-Aġenzija – fl-għamla ta' aġenti kuntrattwali u fondi – għall-kompiti l-ġodda tagħha;
20. Jirreferi, fir-rigward tal-kummenti l-oħrajn li jakkumpanjaw id-deċiżjoni tiegħu dwar il-kwittanza, li huma ta' natura orizzontali, għar-riżoluzzjoni tiegħu ta' ... 2019(14) dwar il-prestazzjoni, il-ġestjoni finanzjarja u l-kontroll tal-aġenziji.
Il-Kumitat għall-Baġits jistieden lill-Kumitat għall-Kontroll tal-Baġit, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:
1. Jinnota li, fl-2017, il-baġit totali tal-Aġenzija Ewropea għall-Ambjent ("l-Aġenzija") kien ta' EUR 70 621 793 (+40 % meta mqabbel mal-2016), li minnu EUR 36 309 240 (stabbli meta mqabbel mal-2016) kien sar disponibbli permezz tal-baġit ġenerali tal-Unjoni Ewropea; jinnota li t-tkabbir fil-baġit kien dovut għal żieda fil-finanzjament riċevut b'appoġġ għall-proġetti tal-Unjoni, prinċipalment il-Programm Copernicus;
2. Jinnota li l-isforzi ta' monitoraġġ baġitarju min-naħa tal-Aġenzija rriżultaw f'rata ta' eżekuzzjoni tal-baġit ta' 99,9 % tal-approprjazzjonijiet disponibbli tal-baġit prinċipali (sussidju tal-Unjoni u kontribuzzjonijiet minn pajjiżi membri oħra);
3. Ifaħħar il-kwalità tar-riżultati tal-ħidma tal-Aġenzija fl-2017, bħar-rapport dwar "it-tibdil fil-klima, l-impatti u l-vulnerabbiltà fl-Ewropa", l-Indiċi tal-Kwalità tal-Arja Ewropea u r-Rapport dwar l-Indikaturi Ambjentali tal-2017;
4. Jiddispjaċih li l-Aġenzija ffaċċjat sfidi dejjem ikbar fil-kisba tal-objettivi stabbiliti fil-programm ta' ħidma pluriennali tagħha minħabba restrizzjonijiet kbar fir-riżorsi, u li bħala konsegwenza xi riżultati ma setgħux jinkisbu fl-2017; jinsisti li l-kapaċità tal-Aġenzija li tirrispondi għall-iżviluppi tal-politika se tiddependi fuq il-livell futur tar-riżorsi allokati jew fuq il-waqfien tal-kompiti attwali;
5. Jinnota l-adozzjoni ta' politika ġdida dwar il-protezzjoni tad-dinjità tal-persuna u l-prevenzjoni tal-fastidju psikoloġiku u sesswali f'Ġunju 2017;
6. Jindika d-dgħufijiet identifikati mill-Qorti tal-Awdituri ("il-Qorti") fil-proċeduri ta' reklutaġġ organizzati mill-Aġenzija, u jitlob lill-Aġenzija żżid it-trasparenza u tiżgura trattament ugwali tal-kandidati;
7. Jinnota li l-bord ta' tmexxija beda reviżjoni taż-żewġ korpi ta' governanza tal-Aġenzija, li mistennija tiġi konkluża sa tmiem l-2018;
8. Jilqa' l-fatt li l-Qorti stqarret li kisbet assigurazzjonijiet raġonevoli li l-kontijiet annwali tal-Aġenzija għas-sena finanzjarja 2017 huma affidabbli u li t-tranżazzjonijiet sottostanti huma legali u regolari;
9. Jirrakkomanda, abbażi tal-fatti disponibbli, l-għoti ta' kwittanza lid-Direttur Eżekuttiv tal-Aġenzija Ewropea għall-Ambjent għall-implimentazzjoni tal-baġit tal-Aġenzija għas-sena finanzjarja 2017.
ĠU C 434, 30.11.2018, p. 103.
ĠU L 126, 21.5.2009, p. 13.
ĠU C 360, 24.10.2017, p. 1.